Okresná prokuratúra Piešťany 
Vážska 28, 921 01 Piešťany 	

Sp. zn. : Pv 78/14/2204	Piešťany, 4.8.2015
EEČ : 2-18-47-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Piešťany
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zanedbania povinnej výživy podľa § 207 ods. 1 Trestného zákona na tom skutkovom základe, že 
v období od mesiaca september 2013 až doposiaľ v mieste svojho trvalého bydliska v obci XXXXX a ani na inom mieste  si  ako otec maloletých detí XXXXX, nar. XXXXX a XXXXX, nar. XXXXX obaja bytom XXXXX, riadne neplnil vyživovaciu povinnosť napriek tomu, že mu vyplýva zo Zákona o rodine a ktorej rozsah mu bol určený rozsudkom Okresného súdu v Piešťanoch sp. zn. XXXXX zo dňa XXXXX, právoplatným dňa XXXXX a to sumou vo výške 99,58 Eur na každé dieťa, ktoré je povinný platiť vždy do 15. dňa v mesiaci vopred k rukám matky XXXXX, hoci vedel o existencii vyživovacej povinnosti a túto povinnosť si vôbec neplnil,  o deti sa žiadnym iným spôsobom  nestaral a nezaujímal, pričom v uvedenom období poberal výsluhový dôchodok, ktorý mu umožňoval platiť riadne výživné, čím za uvedené obdobie dlhuje na výživnom XXXXX sumu vo výške 4.580,68  Eur,    

lebo obvinený nebol v čase činu pre nepríčetnosť trestne zodpovedný

Odôvodnenie:
Vyšetrovaním, ktoré vykonal poverený príslušník Obvodného oddelení PZ  Piešťany (ďalej len „poverený príslušník PZ“) pod číslom konania ČVS: ORP-XXXXX bol zistený a preukázaný nasledovný skutkový stav: 
XXXXX  v období od mesiaca september 2013 až doposiaľ v mieste svojho trvalého bydliska v obci XXXXX a ani na inom mieste  si  ako otec maloletých detí XXXXX, nar. XXXXX a XXXXX, nar. XXXXX obaja bytom XXXXX, riadne neplnil vyživovaciu povinnosť napriek tomu, že mu vyplýva zo Zákona o rodine a ktorej rozsah mu bol určený rozsudkom Okresného súdu v Piešťanoch sp. zn. XXXXX zo dňa XXXXX, právoplatným dňa XXXXX a to sumou vo výške 99,58 Eur na každé dieťa, ktoré je povinný platiť vždy do 15. dňa v mesiaci vopred k rukám matky XXXXX, hoci vedel o existencii vyživovacej povinnosti a túto povinnosť si vôbec neplnil,  o deti sa žiadnym iným spôsobom  nestaral a nezaujímal, pričom v uvedenom období poberal výsluhový dôchodok, ktorý mu umožňoval platiť riadne výživné, čím za uvedené obdobie dlhuje na výživnom XXXXX sumu vo výške 4.580,68  Eur.     
 
Obvinený XXXXX sa  vo svojej výpovedi v prípravnom konaní priznal k spáchaniu trestnej činnosti, pre ktorú mu bolo vznesené obvinenie. Na otázku policajta, prečo naplatil výživné, uviedol, že sa rozhodol neplatiť výživné na svoje deti a viac sa k veci odmietol bližšie vyjadrovať. 

XXXXX uviedla, že na základe rozsudku Okresného súdu v Piešťanoch sp. zn. XXXXX zo dňa XXXXX právoplatného dňa XXXXX, boli maloleté deti XXXXX a XXXXX XXXXX zverené do jej osobnej starostlivosti a obv. XXXXX bol týmto rozsudkom zaviazaný prispievať na výživu  detí sumou vo výške 99,58 Eur na každé dieťa, ktoré je povinný platiť vždy do 15. dňa v mesiaci vopred k jej rukám. 
Obvinený si svoju vyživovaciu povinnosť prestal plniť od septembra 2013. Od uvedeného obdobia neplatí na deti žiadne výživné. Od septembra 2013 do decembra 2014 jej tak dlhuje sumu cca 3.000,-Eur. O deti sa žiadnym spôsobom nezaujíma. Obaja synovia bývajú s ňou v spoločnej domácnosti, syn XXXXX študuje na Gymnáziu v Piešťanoch a syn XXXXX je žiakom Základnej školy v obci Pobedim.   

XXXXX súdu v Piešťanoch sp. zn. XXXXX zo dňa XXXXX právoplatným dňa XXXXX bol obvinený zaviazaný prispievať na výživu mal. XXXXX sumu vo výške 99,58 Eur a na výživu mal. XXXXX výživným vo výške 99,58 Eur mesačne vždy do 15. dňa v mesiaci vopred k rukám matky XXXXX. 

Zo správy Ministerstva vnútra Slovenskej republiky vyplýva, že obvinený XXXXX je od 01.03.2011 poberateľom výsluhového dôchodku podľa zákona č. 238/2002 Z. z. o sociálnom zabezpečení policajtov a vojakov  v znení neskorších predpisov. V roku 2014 poberal výsluhový dôchodok vo výške 543,10 Eur. Keďže XXXXX od júla 2014 nepreberal rozhodnutie o zvýšení výsluhového dôchodku ani výzvy ohľadom povinnosti preukázať zmeny v skutočnostiach, ktoré sú rozhodujúce pre trvanie nároku na dávku, bola mu pozastavená výplata výsluhového dôchodku od 01.11.2014.  

Vzhľadom k tomu že v priebehu prípravného konania bolo zistené, že obvinený XXXXX bol v roku 2015 trikrát hospitalizovaný na Psychiatrickej klinike Univerzitnej nemocnice Bratislava, pričom sa lieči na  paranoidnú schizofréniu, poverený príslušník PZ v priebehu prípravného konania podal na Okresný súd Piešťany návrh na vyšetrenie duševného stavu obvineného XXXXX.

Na základe príkazu Okresného súdu Piešťany, č. k. Tp XXXXX zo dňa XXXXX boli do konania pribraní XXXXX, PhD. a XXXXX, PhD., znalci z odboru zdravotníctvo, odvetvie psychiatria. Z obsahu ich  znaleckého posudku vyplýva, že obvinený XXXXX trpí na paranoidnú schizofréniu, ktorá sa u neho rozvíja viac rokov, minimálne osem  rokov. Aktuálne je v klinickom obraze prítomná florídna psychotická symptomatika, najmä halucinatórny syndróm, autizmus, porucha kontaktu s realitou, a celková dezintegrácia psychických funkcií. K uvedeným príznakom je obvinený nedostatočne kritický. V liečbe vzhľadom k charakteru ochorenia nedostatočne spolupracuje. Uvedená porucha bola u obvineného prítomná aj v čase spáchania skutku a viedla k vymiznutiu rozpoznávacích a ovládacích schopností. Napriek intenzívnej psychiatrickej liečbe nedošlo k ústupu schizofrenických príznakov a stabilizácii stavu. Obvinený nechápe vyšetrovanú situáciu v dostatočnej miere, nie je schopný chápať zmysel trestného konania. Vzhľadom k doterajšiemu nepriaznivému priebehu ochorenia, jeho závažnosti, nedostatočnej spolupráci pri liečbe a aj telesných ochorení znalci navrhujú uložiť  obvinenému ochranné psychiatrické liečenie ústavnou formou. 
Zo záverov klinickej symptomatiky vyplýva, že myslenie obvineného je pomalšieho tempa, súvislé, v obsahoch depresívna tematika, obavná, hypochondrická, nie však bludnej hĺbky, anamnesticky prítomné aj paranoidne -perzekučné a hypochondrické bludné obsahy. Vo vnímaní sluchové verbálne halucinácie - komentujúce, imperatívne, teleologické, ktoré majú charakter intrapsychických halucinácií. Poruchy správania vzniknuté na podklade porúch vnímania a myslenia, kverulácie. Pozornosť introvertovaná, znížená koncentrácia, tenacita aj distribúcia. Mnestické aj kognitívne funkcie orientačne v norme. Nálada depresívne ladená. Zvýšená únavnosť, pocity somatopsychickej insuficiencie. Anamansticky nespolupráca pri liečbe telesných a psychických ochorení, psychosociálne zlyhávanie. 
Obvinený teda v čase  spáchania trestného činu vzhľadom na svoj duševný stav nevedel a nemohol rozpoznať nebezpečenstvo svojho konania pre spoločnosť a tiež nevedel a nemohol svoje konanie ovládať. V súčasnosti nie je v dostatočnej miere schopný chápať zmysel trestného konania. Vzhľadom na duševný stav obvineného je jeho pobyt na slobode z psychiatrického hľadiska nebezpečný pre spoločnosť a preto znalci odporúčajú uložiť mu ochranné liečenie ústavnou formou. 

Po preskúmaní spisového materiálu predloženého policajtom možno konštatovať, že skutok,  pre ktorý bolo začaté trestné stíhanie a vznesené obvinenie XXXXX bol spáchaný, tento má znaky prečinu zanedbania povinnej výživy podľa § 207 ods. 1 Trestného zákona a v priebehu vyšetrovania bolo bez pochýb preukázané, že tento skutok spáchal obvinený XXXXX. 

Pre naplnenie skutkovej podstaty prečinu zanedbania povinnej výživy podľa    § 207 ods. 1 Trestného zákona sa vyžaduje, aby páchateľ najmenej tri mesiace v období dvoch rokov neplnil,  čo aj z nedbanlivosti, zákonnú povinnosť vyživovať alebo zaopatrovať iného.  
V danom prípade bolo vykonaným skráteným vyšetrovaním preukázané, že obvinený XXXXX si od septembra 2013 neplnil vyživovaciu povinnosť na svoje maloleté deti, pričom jeho majetkové pomery mu umožňovali si svoju vyživovaciu povinnosť si riadne plniť. 

	V priebehu prípravného konania bolo znaleckým skúmaním zistené, že obvinený trpí duševnou poruchou, jeho ovládacie a rozpoznávacie schopnosti boli v čase skutku vymiznuté. Obvinený nevedel počas skutku rozpoznať protiprávnosť svojho konania, svoje konanie nevedel ovládať.

Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

V zmysle § 23 Trestného zákona kto pre duševnú poruchu v čase spáchania činu inak trestného, nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

S poukazom na vyššie uvedené skutočnosti možno konštatovať, že i keď bolo v priebehu vyšetrovania nepochybne preukázané, že obvinený XXXXX sa dopustil konania, ktoré má znaky zanedbania povinnej výživy podľa § 207 ods. 1 Trestného zákona, nemožno voči nemu vyvodiť trestnú zodpovednosť a jeho trestné stíhanie musí byť zastavené, nakoľko obvinený nebol v čase spáchania vyššie uvedeného  trestného činu pre nepríčetnosť trestne zodpovedný.  
             
Z uvedeného dôvodu som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Katarína Jurčová
prokurátorka